25.6.2014. Službeni list Europske unije L 184/3 UREDBA KOMISIJE (EU) br. 697/2014 od 24. lipnja 2014. o izmjenama Uredbe (EZ) br. 906/2009 u pogledu njezina razdoblja primjene (Tekst značajan za EGP) EUROPSKA KOMISIJA, uzimajući u obzir Ugovor o funkcioniranju Europske unije, uzimajući u obzir Uredbu Vijeća (EZ) br. 246/2009 od 26. veljače 2009. o primjeni članka 81. stavka 3. Ugovora na određene kategorije sporazuma, odluka i usklađenih djelovanja između brodara u linijskom pomorskom prometu (konzorciji) (*), a posebno njezin članak 1., nakon savjetovanja sa Savjetodavnim odborom za pitanja ograničavajućih djelovanja i vladajućih položaja, budući da: (1) — Uredbom Komisije (EZ) br. 906/2009 (*) odobrava se konzorcijima linijskog pomorskog prijevoza skupno izuzeće od zabrane iz članka 101. stavka 1. Ugovora, pod određenim uvjetima. Navedena Uredba prestaje važiti 25. travnja 2015., u skladu s razdobljem primjene od najviše pet godina koje je utvrđeno člankom 2. stavkom 1. Uredbe (EZ) br. 246/2009. Na temelju iskustva Komisije u primjeni skupnog izuzeća, izgleda da je skupno izuzeće za konzorcije i dalje opravdano te da se uvjeti na temelju kojih su utvrđeni doseg i sadržaj Uredbe (EZ) br. 906/2009 nisu bitno promijenili. (2) — Uredbom (EZ) br. 906/2009 pravila koja se primjenjuju na konzorcije pojednostavnjena su te bitno izmijenjena. Budući da je novi pravni okvir tek nedavno uspostavljen i da se samo kratko vrijeme primjenjuje, u ovoj bi fazi trebalo izbjeći dodatne izmjene. Na taj će se način izbjeći troškovi usklađivanja operatera u tom sektoru. (3) — U skladu s tim razdoblje primjene Uredbe (EZ) 906/2009 potrebno je produžiti za pet godina, DONIJELA JE OVU UREDBU: Članak 1. U članku 7. Uredbe (EZ) br. 906/2009 ,,25. travnja 2015." zamjenjuje se s ,25. travnja 2020.". Članak 2. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 25. travnja 2015. Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 24. lipnja 2014. Za Komisiju Predsjednik Komisije Josć Manuel BARROSO (') SL L 79, 25.3.2009., str. 1. S učinkom od 1. prosinca 2009., članci 81. i 82. Ugovora o EZ-u postali su članci 101. i 102. UFEU-a. () Uredba Komisije (EZ) br. 906/2009 od 28. rujna 2009. o primjeni članka 81. stavka 3. Ugovora na određene kategorije sporazuma, odluka i usklađenih djelovanja između brodara u linijskom pomorskom prometu (konzorciji) (SL L 256, 29.9.2009., str. 31.).